Diari Oficial de la Generalitat Valenciana


Sumari del DOGV 6881, del 15-10-2012 (2012/9412)

DECRET 159/2012, d'11 d'octubre, del Consell, pel qual es regulen les escoles de doctorat.
------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/d/2012/10/11/159/dof/vci/html**

### Dades del document

Número de DOGV
:   6881

Data del DOGV
:   15-10-2012

Secció del DOGV
:   I. DISPOSICIONS GENERALS

Número del document
:   2012/9412


Data del document
:   11-10-2012

Organisme emissor
:   Conselleria d'Educació, Formació i Ocupació

Tipus de document
:   Decret

Descriptors 

:   * centre d'ensenyament
    * universitat
    * ensenyament superior
    * legislació

DECRET 159/2012, d'11 d'octubre, del Consell, pel qual es regulen les escoles de doctorat. [2012/9412]  
PREÀMBUL  
  
L'aprovació del Reial Decret 99/2011, de 28 de gener, pel qual es regulen les ensenyances oficials de doctorat, ha suposat el desenrotllament del tercer cicle de les ensenyances universitaries dins de la construcció de l'Espai Europeu d'Educació Superior. En este àmbit s'ha previst la creació d'escoles de doctorat, el desenrotllament normatiu de les quals correspon a les comunitats autònomes, sense perjuí de les previsions que efectuen les universitats en els seus estatuts.  
Este decret suposa el desenrotllament a la Comunitat Valenciana del Reial Decret 99/2011, de 28 de gener, esmentat, singularment pel que fa a les escoles de doctorat com a unitats d'implantació de l'estratègia en I+D+i de les universitats, i l'objecte fonamental de les quals és l'organització de les ensenyances i activitats pròpies del doctorat.  
  
Si bé correspon a cada universitat determinar l'abast de les seues escoles de doctorat, este decret pretén, en exercici de les competències atribuïdes per l'article 9 del Reial Decret 99/2011, de 28 de gener, d'una banda, afavorir un model de formació doctoral que cree el marc adequat perquè els doctorands duguen a terme una investigació d'alta qualitat, estructurant els programes de doctorat en un marc comú que permeta agilitzar la seua gestió administrativa, econòmica i formativa. I d'una altra, potenciar la creació d'escoles de doctorat per una o diverses universitats entre si, i amb altres centres o organismes d'investigació, públics o privats, nacionals o estrangers.  
  
Així mateix, el present decret possibilita que les escoles de doctorat organitzen ensenyances oficials de màster de contingut fonamentalment científic, així com altres activitats de formació en investigació.  
  
Per tot això, de conformitat amb els articles 18.f) i 43 de la Llei del Consell, posat en coneixement del Consell Valencià d'Universitats i de Formació Superior, a proposta de la consellera d'Educació, Formació i Ocupació, conforme amb el Consell Jurídic Consultiu de la Comunitat Valenciana i amb la deliberació prèvia del Consell, en la reunió del dia 11 d'octubre de 2012,  
  
  
DECRETE  
  
Article 1. Règim jurídic  
1. La creació d'escoles de doctorat per les universitats del sistema universitari valencià serà aprovada pel Consell, a proposta del Consell de Govern de la universitat, amb un informe previ favorable del Consell Social, o de l'òrgan que corresponga en el cas de les universitats privades, i posada en coneixement del Consell Valencià d'Universitats i de Formació Superior, d'acord amb el que preveu la normativa bàsica de l'Estat, en este decret i en els estatuts de la universitat de la qual depenguen.  
2. D'acord amb el que disposa l'article 9 del Reial Decret 99/2011, de 28 de gener, les escoles de doctorat podran ser creades individualment per una universitat, o conjuntament amb altres, o en col·laboració d'una o diverses universitats amb altres organismes, centres, institucions i entitats amb activitats I+D+i, públiques o privades, nacionals o estrangeres, per mitjà de convenis o altres formes de cooperació, de conformitat amb els estatuts de les universitats, este decret o altres normes que s'apliquen.  
  
Article 2. Objecte  
Les escoles de doctorat tenen com a objecte organitzar i desenrotllar programes de doctorat. Així mateix, podran organitzar ensenyances conduents al títol oficial de màster de contingut fonamentalment científic, així com altres activitats obertes de formació en investigació.  
  
  
  
Article 3. Creació  
La proposta de creació d'una escola de doctorat haurà d'anar acompanyada d'una memòria raonada, justificativa dels motius que n'aconsellen la creació i que contindrà els apartats següents:  
  
1. Denominació i seu.  
2. Programes de doctorat que organitzarà, indicant la seua especialització en un o més àmbits especialitzats o interdisciplinaris, així com el projecte acadèmic.  
3. Oferta d'altres activitats de formació en investigació.  
4. Estructura orgànica, en la qual es concretarà la composició del Comité de Direcció.  
5. Proposta de reglament de règim intern, que establirà, entre altres qüestions, els drets i deures dels doctorands.  
6. Proposta de codi de bones pràctiques.  
7. Relació de mitjans humans i materials, incloent-hi les infraestructures on s'ubicarà esta.  
8. Memòria econòmica, que mostrarà el seu pressupost de funcionament i el seu finançament per part de la universitat de la qual depenga.  
9. Mecanismes d'avaluació i seguiment del doctorand i de control de la qualitat de les tesis doctorals.  
  
Article 4. Acords de col·laboració  
Quan una escola de doctorat es constituïsca per una o més universitats, o conjuntament amb altres entitats públiques o privades d'investigació, nacionals o estrangeres, s'aportarà, a més del que indica l'article anterior, el text del conveni o l'acord de col·laboració que especifique la denominació, els centres i les institucions participants, el tipus de cooperació i el grau de participació de cada una de les entitats.  
  
  
Article 5. Modificació i supressió  
La modificació o supressió de les escoles de doctorat l'adoptarà el Consell, a proposta del Consell de Govern de la universitat, amb un informe previ del Consell Social, o de l'òrgan que corresponga en el cas de les universitats privades.  
  
Article 6. Ensenyances de màster  
L'organització per una escola de doctorat d'ensenyances conduents al títol oficial de màster, així com les de doctor, requerirà el compliment del que establix la normativa vigent per a l'autorització de la implantació d'ensenyances oficials conduents a estos títols universitaris.  
  
  
DISPOSICIÓ ADDICIONAL  
  
Única. Finançament  
L'aplicació i l'execució d'este decret, incloent-hi tots els actes jurídics que puguen dictar-se com a desenrotllament o execució del mateix, no podrà tindre cap incidència en la dotació de tots i cada un dels capítols de gastos assignats a la conselleria competent en la matèria i, en tot cas, haurà de ser atesa amb els mitjans personals i materials de les universitats i, si és el cas, d'aquelles altres persones físiques o jurídiques que participen en la seua creació a l'empara del que disposa l'article 4 d'este decret.  
  
  
DISPOSICIÓ DEROGATÒRIA  
  
Única. Derogació normativa  
Queden derogades totes les disposicions del mateix rang o inferior que s'oposen al que disposa este decret.  
  
  
DISPOSICIONS FINALS  
  
Primera. Desplegament i execució  
Es faculta la persona titular de la conselleria competent en matèria d'educació universitària i de ciència per al desenrotllament i execució del que disposa este decret.  
  
Segona. Entrada en vigor  
Este decret entrarà en vigor l'endemà de la publicació en el Diari Oficial de la Comunitat Valenciana.  
  
Valencia, 11 d'octubre de 2012  
  
El president de la Generalitat,  
ALBERTO FABRA PART  
  
La consellera d'Educació, Formació i Ocupació,  
Mª. JOSÉ CATALÀ VERDET


Còpia Permalink ELI